Woedende Verstappen wys Hamilton kru teken | Maroela Media
Woedende Verstappen wys Hamilton kru teken
Die Red Bull-jaer Max Verstappen. (Foto: Mark Thompson/Getty Images/AFP)
Humeure het ook oorgekook terwyl die temperatuur op die baan tydens die tweede oefensessie vir die Amerikaanse Grand Prix al hoe verder gestyg het en Max Verstappen na sy medejaer Lewis Hamilton as 'n "onnosel idioot" verwys het.
Wêreldkampioen Hamilton het Verstappen die josie in gehad nadat hy aan die binnekant van die Nederlander verbygeglip het.
Verstappen is ses punte voor Hamilton in die bestuurderskampioenskap.
Nadat die Mercedes Verstappen byna van die baan af gestamp het, het die Nederlander padgegee, sy regterhand van die stuurwiel gelig en met sy middelvinger na bo na die agterkant van Hamilton se motor beduie.
Verstappen het op die spanradio gekla dat Hamilton 'n "onnosel idioot" is. Dit het nie gelyk of hy heeltemal weer sy selfbeheersing kon terugkry nie en hy het eindelik die agste vinnigste tyd opgestel.
Red Bull se spanhoof, Christian Horner, was kalmer.
"Hulle was besig om in die ry te val om die ronde te begin en Lewis het besluit om Max daar verby te steek," het Horner aan die Britse Sky TV uit die kuipe gesê.
"Daar is ongeskrewe reëls in sessies soos hierdie en dit is dat hulle beurte maak. Max het uitgewys dat hy eerste in die ry was."
Verstappen het nie weer 'n gaping in die verkeer gekry om nog 'n ronde te jaag nie.
Mercedes se Britse jaer Lewis Hamilton waai tydens 'n vorige wedren in Turkye vir die skare. (Foto: Umit Bektas/AFP)
Hy was egter nie die enigste woedende jaer nie.
Nikita Mazepin se motor is byna teen die kant getref deur 'n jaer wat die kuipe verlaat het.
"Wat was dit? Het nou net 'n botsing vermy," het die Rus gesê. "Man, dit is onmoontlik om 'n ronde op hierdie baan te kry."
Ná die sessie, met sy valhelm af maar sy masker steeds aan, was Verstappen meer versigtig.
"Net 'n gemors met die verkeer," het hy gesê voordat hy duidelik uit die veld geslaan oor die voorval met Hamilton gepraat het.
"Ons was almal in 'n ry om vir ons rondes te gaan, so ek verstaan nie regtig wat daar gebeur het nie."
Die middag was minstens nie 'n algehele mislukking vir sy span nie en Red Bull se Mexikaanse jaer, Sergio Perez, was die vinnigste met 'n tyd van 1 min 34.946 sek.
Lando Norris van McLaren was 0.257 sekondes stadiger as Perez in die tweede plek.
Hamilton se tyd, wat die vinnigste sou wees, is geskrap weens 'n oortreding. Hy lê nou in die derde plek voor spanmaat Valtteri Bottas.